
A PanMayo endoszkópos pontrendszer hosszútávú betegségkimenetelt előrejelző erejének vizsgálata colitis ulcerosás betegekben

Bevezetés. A colitis ulcerosa (UC) gyulladásos bélbetegség (IBD), amely életen át tartó utánkövetést igényel, ennek legfontosabb eszköze a vastagbéltükrözés. A nyálkahártya aktivitás objektivizálására számos pontrendszer elterjedt, azonban többségük nem korrelál a betegség kiterjedésével, habár a kiterjedt betegség rosszabb hosszútávú betegségkimenetellel társul. Kutatásunk célja, hogy megvizsgáljuk a PanMayo endoszkópos pontrendszer hosszútávú betegségkimenetelt prediktáló erejét összehasonlítva a Mayo endoszkópos (MES), a colitis ulcerosa endoszkópos súlyossági (UCEIS) és a Dublin pontrendszerekkel.
Módszerek. Retrospektív vizsgálatunkba két IBD centrumból UC-s, kolonoszkópián átesett beteget vontunk be. Alapvonalként definiáltuk a kolonoszkópia időpontját. Bevonáskor rögzítettük a betegek demográfiai és klinikai adatait, valamint meghatározásra kerültek a MES, UCEIS, Dublin, PanMayo és Nancy pontszámok. A résztvevőket klinikai aktivitás alapján két csoportban elemeztük. A legalább 3 éves utánkövetés során végpontként elemeztük a klinikai fellángolások és az IBD okozta szövődmények (kórházi felvétel, biológiai terápia igény, kolektómia) előfordulását.
Eredmények. A bevont 250 fő 62.8%-a klinikai remisszióban volt. Ebben a betegcsoportban az alapvonalkor mért emelkedett PanMayo, MES és Dublin pontszámok szignifikáns korrelációt mutattak a klinikai fellángolás emelkedett rizikójával, illetve az emelkedett PanMayo és Nancy pontszámok prediktívnek bizonyultak az új biológiai terápia bevezetése és a biológiai terápia dóziseszkalációjának szükségessége szempontjából. A klinikailag aktív betegcsoportban a kolektómia rizikója magasabb volt emelkedett PanMayo és Dublin pontszámok esetén.



